HU Az Európai Unió Hivatalos Lapja L 107/18

A BIZOTTSÁG 644/2005/EK RENDELETE

(2005. április 27.)

a jóváhagyott telepeken kulturális és történelmi célból tartott szarvasmarhafélék különös azonosítási rendszerének az 1760/2000/EK európai parlamenti és tanácsi rendeletnek megfelelően történő engedélyezéséről

(EGT vonatkozású szöveg)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a szarvasmarhafélék azonosítási és nyilvántartási rendszerének létrehozásáról, továbbá a marhahús és marhahústermékek címkézéséről, valamint a 820/97/EK tanácsi rendelet hatályon kívül helyezéséről szóló, 2000. július 17-i 1760/2000/EK európai parlamenti és tanácsi rendeletre (1) és különösen annak 4. cikkének (1) bekezdésére, valamint 10. cikkének bevezető szövegére és a) pontjára,

mivel:

(1) Az 1760/2000/EK rendelet előírja, hogy minden tagállam kialakít egy azonosítási rendszert a szarvasmarhafélékre, amely több azonosítási és nyilvántartási elemből áll. Előírja különösen, hogy minden, egy adott gazdaságban található állatot, amely 1997. december 31. után született, vagy amelyet 1998. január 1. után kívánnak Közösségen belüli kereskedelmi forgalomba hozni, továbbá a Cseh Köztársaságban, Észtországban, Cipruson, Lettországban, Litvániában, Magyarországon, Máltán, Lengyelországban, Szlovéniában vagy Szlovákiában a gazdaságban tartott valamennyi olyan állatot, amely a csatlakozás időpontját követően született vagy amelyet ezen időpontot követően a Közösségen belüli kereskedelmi forgalomba kívánnak bocsátani, mindkét fülén az illetékes hatóság által jóváhagyott füljelzővel („jóváhagyott füljelzők”) kell ellátni. Előírja továbbá, hogy mindkét füljelzőn ugyanannak az egyedi azonosító kódnak kell szerepelnie („egyedi azonosító kód”), lehetővé téve minden egyes állat egyedi azonosítását, a gazdasággal együtt, amelyben született.

(2) Az 1760/2000/EK rendelet előírja továbbá, hogy a kulturális és sporteseményekre szánt szarvasmarhafélék (a vásárokra és kiállításokra szántak kivételével) füljelző helyett más, egyenértékű biztosítékokat nyújtó, a Bizottság által engedélyezett azonosítási rendszerrel is azonosíthatók.

(3) A kulturális és sporteseményekre szánt bikák azonosítási rendszerének jóváhagyásáról szóló, 1999. december 17-i 2680/1999/EK bizottsági rendelet (2) előírásokat tartalmaz egyes szervezetek törzskönyveiben nyilvántartott bikákra. Ez a rendelet azonban csak egyes fajtákra és csak egyes tagállamok szervezeteire vonatkozik.

(4) Ezért külön rendelet elfogadása kívánatos, amely létrehozza az illetékes hatóság által kulturális és történelmi céllal tartottként elismert, az illetékes hatóság által e célra jóváhagyott telepeken („a telepek”) tartott állatok („az állatok”) különös azonosítási rendszerét.

(5) A különös azonosítási rendszer az 1760/2000/EK rendelettel összhangban csak a jóváhagyott füljelzők felhelyezésére és eltávolítására vonatkozóan tartalmazhat eltérést. Ez a rendelet nem érinti az 1760/2000/EK rendelet más előírásainak alkalmazását.

(6) Az 1760/2000/EK rendelettől eltérően úgy célszerű rendelkezni, hogy a jóváhagyott füljelzők az illetékes hatóság engedélye nélkül, de ellenőrzése alatt eltávolíthatók legyenek azt követően, hogy az állatokat a telepekre szállították, és ezeket a füljelzőket a telepeken született állatokra ne kelljen felhelyezni. Mindkét esetben az állatokat különös azonosítási eszközökkel kell megjelölni. A jóváhagyott füljelzőket fel kell helyezni az állatokra, amikor azokat a telepekről elszállítják, illetőleg az állatokkal együtt kell szállítani, ha másik telepekre szállítják őket.

(7) Az e rendeletben előírt intézkedések összhangban vannak az Európai Mezőgazdasági Orientációs és Garanciaalap Bizottságának véleményével,

ELFOGADTA EZT A RENDELETET:

1. cikk

Tárgy

Ez a rendelet létrehozza az illetékes hatóság által kulturális és történelmi céllal tartottként elismert, az illetékes hatóság által e célra jóváhagyott telepeken („a telepek”) tartott szarvasmarhafélék („az állatok”) különös azonosítási rendszerének szabályait.

2. cikk

Az 1760/2000/EK rendelet 4. cikke (1) bekezdésének első albekezdésében előírt füljelzők eltávolítása és felhelyezése

(1) Az állatok tartója köteles mindenkor birtokában lenni az illetékes hatóság által az 1760/2000/EK rendelet 4. cikke (1) bekezdésének első albekezdésével összhangban jóváhagyott két füljelzőnek („a jóváhagyott füljelzők”).

(2) Az 1760/2000/EK rendelet 4. cikkének (5) bekezdésétől eltérően az állatoknak a telepekre történő szállításakor a jóváhagyott füljelzők az illetékes hatóság engedélye nélkül, de ellenőrzése alatt eltávolíthatók az állatokról, amennyiben legkésőbb a jóváhagyott füljelzők eltávolításakor az állatokat megjelölik az e rendelet 3. cikkének (1) bekezdésében felsoroltak közül az illetékes hatóság által kiválasztott azonosítási eszközzel.

(3) Az 1760/2000/EK rendelet 4. cikke (2) bekezdésének első albekezdésétől eltérően a telepeken született állatokra nem kötelező felhelyezni a jóváhagyott füljelzőket, amennyiben az állatokat legkésőbb 20 napos korukban megjelölik az e rendelet 3. cikkének (1) bekezdésében felsoroltak közül az illetékes hatóság által kiválasztott azonosítási eszközzel.

(4) Mielőtt az állatok elhagynák a telepeket, fel kell rájuk helyezni a jóváhagyott füljelzőket.

Ha azonban az állatokat a tagállamon belül közvetlenül másik, az 1. cikkben megjelölt telepekre szállítják, akkor elegendő, ha a jóváhagyott füljelzőket együtt szállítják az állatokkal.

3. cikk

Azonosítási eszközök

1. Az állatokat az 1760/2000/EK rendelet 4. cikke (1) bekezdésének első albekezdésében előírt egyedi azonosító kóddal kell azonosítani. A kódot az illetékes hatóság döntése szerint a következő eszközök valamelyikén kell elhelyezni:

a) két műanyag vagy fém füljelzőn;

b) egy műanyag vagy fém füljelzőn, billogozással együtt;

c) tetováláson; vagy

d) bendőkapszulában elhelyezett elektronikus azonosítón.

2. Az (1) bekezdéstől eltérően az illetékes hatóság dönthet úgy is, hogy az állatok megjelölhetők befecskendezhető válaszjeladóként kialakított elektronikus azonosítóval is, amennyiben az ily módon azonosított állatok nem kerülnek be az élelmiszerláncba.

4. cikk

Különös nyilvántartási kód

Az illetékes hatóság valamennyi telephez hozzárendel egy különös nyilvántartási kódot.

A kódot be kell jegyezni a szarvasmarhaféléknek az 1760/2000/EK rendelet 5. cikkében meghatározott nemzeti számítógépes adatbázisába.

5. cikk

E rendelet az Európai Unió Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2005. április 27-én. a Bizottság részéről Markos KYPRIANOU a Bizottság tagja

(1) HL L 204., 2000.8.11., 1. o. A 2003-as csatlakozási okmánnyal módosított rendelet.

(2) HL L 326., 1999.12.18., 16. o.